Sebastian Kurz

Sebastian Kurz (s. 27. elokuuta 1986 Wien) on itävaltalainen entinen poliitikko, joka toimi Itävallan liittokanslerina 2017–2019 ja 2020–2021. 
Alkuvuodet ja nousu politiikan huipulle.
Sebastian Kurz syntyi Wienissä opettaja-äidin ja teknikko-isän poikana 1986. Ylioppilastutkinnon ja varusmiespalveluksen jälkeen hän aloitti Wienin yliopistossa oikeustieteen opinnot, jotka jäivät kesken hänen siirtyessään politiikkaan. 23-vuotiaana hänestä tuli Itävallan kansanpuolueen (ÖVP) nuorisojärjestön "(Junge ÖVP)" pääsihteeri. Tätä tehtävää hän hoiti vuoteen 2017 asti ja teki nuorisojärjestöstä puolueen sisällä merkittävän voiman. 
Vuosina 2010–2011 Kurz istui ÖVP:n edustajana Wienin osavaltioparlamentissa ("Landtag"). Vuonna 2011 hänet nimitettiin sisäministeriön alaisuudessa uuteen, vasta luotuun tehtävään integraatioasioista vastaavaksi valtiosihteeriksi, jolloin hänestä tuli hallituksen nuorin jäsen. Vuoden 2013 parlamenttivaalien jälkeen Kurzista tuli Euroopan unionin historian nuorin ulkoministeri. 
ÖVP:n johdossa ja liittokanslerina.
ÖVP:n johtoon Kurz valittiin virallisesti heinäkuussa 2017. Ulkoministerinä hän oli vetänyt erityisesti vuoden 2015 pakolaiskriisin aikana tiukkaa maahanmuuttolinjaa, mikä oli kasvattanut hänen suosiotaan. ÖVP:n johtajana Kurz ajoi läpi muutokset, joilla hän sai puoluejohtajana enemmän valtaa muun muassa virkanimityksiin ja poliittisiin linjavetoihin. Kurzin johdolla ÖVP:n linja muuttui oikeistolaisemmaksi, ja puolue omaksui esimerkiksi maahanmuuttoon liittyviä teemoja, joita siihen asti oli pitänyt esillä ennen kaikkea oikeistopopulistinen Itävallan vapauspuolue (FPÖ). Kurz uudisti puolueensa imagoa nimeämällä sen ”uudeksi kansanpuolueeksi” () ja vaihtamalla puolueen tunnusvärin mustasta turkoosiksi.
Kurz johdatti ÖVP:n vaalivoittoon vuoden 2017 parlamenttivaaleissa. ÖVP ja FPÖ muodostivat joulukuussa 2017 koalitiohallituksen, jonka johtoon Kurz nousi. Hän tuli Itävallan liittokansleriksi 31-vuotiaana eli oli virkaan noustessaan EU:n nuorin pääministeri.
Kurzin I hallitus erosi 28. toukokuuta 2019 saatuaan parlamentilta epäluottamuslauseen. Syynä oli skandaali, jonka laukaisi julkisuuteen tuotu, vuonna 2017 kuvattu ns. Ibiza-video: siinä pienemmän hallituspuolueen FPÖ:n johtaja, varaliittokansleri Heinz-Christian Strache tovereineen istui iltaa venäläisen oligarkin sukulaistyttönä esiintyneen naisen luona Ibizalla ja kertoi olevansa valmis poliittisella vaikutusvallallaan edistämään tämän liiketoimia Itävallassa, rahallista ja poliittista tukea vastaan. Syyskuussa samana vuonna pidettyihin ennenaikaisiin vaaleihin asti maata johti Brigitte Bierleinin virkamieshallitus, ja vaaleissa Kurz vei puolueensa entistä suurempaan vaalivoittoon.
Vaalien jälkeisissä hallitusneuvotteluissa kansanpuolue pääsi lopulta tammikuussa 2020 sopuun toisen vaalivoittajan, vihreiden kanssa hallituksen muodostamisesta. Vihreät nousivat näin ensimmäistä kertaa Itävallan hallitukseen. Kurz katsoi kansanpuolueen ja vihreiden onnistuneen ”yhdistämään parhaat puolet molemmista maailmoista”. Kun Kurz aloitti toisen hallituksensa johdossa 7. tammikuuta 2020, hänestä tuli maailman nuorin istuva pääministeri: hän on kuukausi ennen Kurzin toisen kanslerikauden alkua Suomen pääministerinä aloittanutta Sanna Marinia vuoden nuorempi.
Korruptioskandaali ja ero politiikasta.
Toukokuussa 2021 valtion korruptionvalvontaelin alkoi tutkia Kurzin toimintaa. Hänen väitettiin puhuneen muunneltua totuutta parlamentin ns. Ibiza-tutkintalautakunnalle ja järjestäneen hämärin perustein luottomiehensä Thomas Schmidin valtion holding-yhtiö ÖBAGin johtajaksi. Laajenevaan korruptiosyytevyyhteen kietoutui useita Kurzin lähipiirin henkilöitä, joita syytettiin paitsi lahjusten ottamisesta myös galluptutkimusten ja uutisoinnin manipuloimisesta Kurzin eduksi. 9. lokakuuta 2021 liittokansleri Kurz ilmoitti eroavansa, ja hänen seuraajakseen nimitettiin siihenastinen ulkoministeri Alexander Schallenberg. Joulukuussa 2021 Kurz erosi myös ÖVP:n johtajan tehtävästä ja jätti politiikan.
Tutkintalautakunnalle valehtelemista koskeva syytös päätyi oikeuskäsittelyyn lokakuussa 2023, ja helmikuussa 2024 Kurz tuomittiin kahdeksan kuukauden ehdolliseen vankeusrangaistukseen. Kurz itse kiisti syytteet, ja tuomiosta valitettiin. Wienin osavaltion oikeusistuin antoi 26. toukokuuta 2025 vapauttavan tuomion tutkintalautakunnalle valehtelemista koskevassa syytöksessä. Tutkimukset koskien mahdollista korruptiosyytöstä eli positiivisen mediajulkisuuden ostamista julkisilla varoilla olivat tässä vaiheessa yhä meneillään.
Politiikan jätettyään Kurz on toiminut liike-elämässä yrittäjänä, konsulttina ja sijoittajana. Hänellä on ollut yhteistyötä mm. amerikkalaisen, Donald Trumpin tukijana tunnetun sijoittajan Peter Thielin kanssa.
Yksityiselämä.
Kurz on pitänyt yksityiselämänsä erossa poliittisesta ja julkisesta toiminnastaan. Hänen elämäntoverinsa Susanne Thier, jonka kanssa hän on ollut yhdessä kouluajoista saakka, on vain aniharvoin esiintynyt julkisuudessa. Pariskunnalla on marraskuussa 2021 syntynyt poika Konstantin.